CELEX: 32017D1949
Language: sl
Date: 2017-10-25 00:00:00
Title: Izvedbeni sklep Komisije (EU) 2017/1949 z dne 25. oktobra 2017 o razveljavitvi Izvedbenega sklepa 2014/715/EU o opredelitvi tretje države, ki jo Komisija obravnava kot nesodelujočo tretjo državo v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje

26.10.2017   
            
            
               SL
            
            
               Uradni list Evropske unije
            
            
               L 276/62
            
         IZVEDBENI SKLEP KOMISIJE (EU) 2017/1949
   z dne 25. oktobra 2017
   o razveljavitvi Izvedbenega sklepa 2014/715/EU o opredelitvi tretje države, ki jo Komisija obravnava kot nesodelujočo tretjo državo v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1) ter zlasti člena 31 Uredbe,
   ob upoštevanju naslednjega:
   
               (1)
            
            
               Z Izvedbenim sklepom 2014/715/EU (2) je Komisija opredelila Šrilanko kot državo, ki jo obravnava kot nesodelujočo tretjo državo pri boju proti nezakonitemu, neprijavljenemu in nereguliranemu (IUU) ribolovu, v skladu s členom 31(1) Uredbe (ES) št. 1005/2008. V navedenem sklepu je Komisija navedla razloge, zaradi katerih meni, da ta država ni izpolnila svojih obveznosti, da sprejme ukrepe za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki so ji bile kot državi zastave, državi pristanišča, obalni državi ali državi trga naložene z mednarodnim pravom.
            
         
               (2)
            
            
               Z Izvedbenim sklepom (EU) 2015/200 (3) je Svet Šrilanko vključil na seznam nesodelujočih držav, določen z Izvedbenim sklepom Sveta 2014/170/EU (4).
            
         
               (3)
            
            
               Člen 18(1)(g) Uredbe (ES) št. 1005/2008 izključuje uvoz v Unijo ribiških proizvodov, kadar jih spremlja potrdilo o ulovu, ki so ga potrdili organi države zastave, ki je opredeljena kot nesodelujoča tretja država pri boju proti nezakonitemu, neprijavljenemu in nereguliranemu ribolovu.
            
         
               (4)
            
            
               Na podlagi opredelitve kot nesodelujoče tretje države si je Šrilanka prizadevala sprejeti konkretne ukrepe za odpravo ugotovljenih pomanjkljivosti.
            
         
               (5)
            
            
               Na podlagi podatkov, ki jih je prejela Komisija, se zdi, da je Šrilanka izpolnila zadevne obveznosti po mednarodnem pravu in sprejela ustrezen pravni okvir za boj proti nezakonitemu, neprijavljenemu in nereguliranemu ribolovu. Šrilanka je uvedla ustrezen in učinkovit sistem spremljanja, nadzora in inšpekcij, in sicer z uvedbo dnevnika za beleženje podatkov o ulovu in radijskih klicnih znakov za ribiška plovila ter tako, da je celotno ladjevje za odprto morje opremila s sistemom za spremljanje plovil (VMS). Prav tako je uvedla sistem odvračilnih sankcij, pregledala svoj pravni okvir na področju ribištva in zagotovila pravilno izvajanje sistema potrdil o ulovu. Poleg tega je Šrilanka postopoma izboljševala svoje upoštevanje priporočil in resolucij regionalnih organizacij za upravljanje ribištva (RFMO), kot denimo ukrepov pomorske inšpekcije. Pravila regionalnih organizacij za upravljanje ribištva je prenesla v zakonodajo Šrilanke in sprejela lasten nacionalni akcijski načrt za preprečevanje nezakonitega, neprijavljenega in zakonsko neurejenega ribolova, v skladu z mednarodnim akcijskim načrtom za preprečevanje nezakonitega, neprijavljenega in zakonsko neurejenega ribolova Združenih narodov.
            
         
               (6)
            
            
               Zato se zdi, da je Šrilanka izpolnila ustrezne obveznosti po mednarodnem pravu in da ukrepi, ki jih je uvedla Šrilanka kot država zastave, zadostujejo za zagotovitev skladnosti z določbami iz členov 94, 117 in 118 Konvencije Združenih narodov o pomorskem mednarodnem pravu ter členov 18, 19, 20 in 23 Sporazuma Združenih narodov o staležih rib.
            
         
               (7)
            
            
               Zato je možno sklepati, da so se razmere, zaradi katerih je bila Šrilanka opredeljena kot nesodelujoča tretja država, popravile in da je Šrilanka uvedla konkretne ukrepe, s katerimi lahko doseže trajno izboljšanje razmer.
            
         
               (8)
            
            
               Svet je zato sprejel Izvedbeni sklep (EU) 2016/992 (5), s katerim je črtal Šrilanko s seznama nesodelujočih držav.
            
         
               (9)
            
            
               V navedenih okoliščinah bi bilo treba Izvedbeni sklep Sveta 2014/715/EU razveljaviti z učinkom od začetka veljavnosti Izvedbenega sklepa (EU) 2016/992.
            
         
               (10)
            
            
               Ta sklep ne izključuje nobenih morebitnih naknadnih ukrepov, ki bi jih Unija lahko sprejela v skladu z Uredbo (ES) št. 1005/2008, če bi dejstva pokazala, da Šrilanka ne izpolnjuje dolžnosti, naloženih z mednarodnim pravom, kot država zastave, država pristanišča, obalna ali trgovinska država, da sprejme ukrepe za preprečevanje nezakonitega, neprijavljenega in zakonsko neurejenega ribolova, odvračanje od njega ter njegovo odpravljanje.
            
         
               (11)
            
            
               Ukrepi iz tega sklepa so v skladu z mnenjem Odbora za ribištvo in ribogojstvo z dne 28. februarja 2017 –
            
         SPREJELA NASLEDNJI SKLEP:
   Člen 1
   Izvedbeni sklep 2014/715/EU se razveljavi.
   Člen 2
   Ta sklep začne veljati dan po objavi v Uradnem listu Evropske unije.
   Uporablja se od 22. junija 2016.
   
      V Bruslju, 25. oktobra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 286, 29.10.2008, str. 1.
   
      (2)  Izvedbeni sklep Komisije 2014/715/EU z dne 14. oktobra 2014 o opredelitvi tretje države, ki jo Komisija obravnava kot nesodelujočo tretjo državo v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (UL L 297, 15.10.2014, str. 13).
   
      (3)  Izvedbeni sklep Sveta (EU) 2015/200 z dne 26. januarja 2015 o spremembi Izvedbenega sklepa 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, glede Šrilanke (UL L 33, 10.2.2015, str. 15).
   
      (4)  Izvedbeni sklep Sveta 2014/170/EU z dne 24. marca 2014 o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (UL L 91, 27.3.2014, str. 43).
   
      (5)  Izvedbeni sklep Sveta (EU) 2016/992 z dne 16. junija 2016 o spremembi Izvedbenega sklepa 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, glede Šrilanke (UL L 162, 21.6.2016, str. 15).